text: Den første forårsweekend kan blive lun i syd
  03 marts 2017 kl. 07.41
  Syd- og Sønderjylland kan i weekenden få glæde af, at varm luft syd fra trænger ind over området og måske kan give forårsagtige temperaturer lørdag.
  Danmark kommer i weekenden til at ligge på grænsen mellem den varme luft syd for Danmark og den kolde luft nord for os. Det betyder, at desto længere syd på man er i Jylland, desto større er chancen for at opleve forårsagtige temperaturer.
  De seneste prognoser fra TV 2 Vejret lader temperaturen stige til 12-13 graders varme længst mod syd i landet lørdag eftermiddag. 
  De to forskellige frontsystemer vil også præge vejret søndag, hvor kold luft vil give vinterligt vejr til nordjyderne, mens det sydlige Danmark fortsat vil opleve forholdsvis lune temperaturer.
  